ກອງປະຊຸມຄັ້ງປະຖົມມະລືກ ຂອງສະພາປະຊາຊົນແຂວງ (ສພຂ) ຈໍາປາສັກ ຊຸດທີ II ໄດ້ເປີດ ຂຶ້ນຢ່າງເປັນທາງການໃນຕອນເຊົ້າວັນທີ 8 ເມສານີ້ ທີ່ສະໂມສອນຫຼັກ 4 ໂດຍການເປັນປະທານຂອງ ທ່ານ ເມກສະຫວັນ ພົມພິທັກ ປະທານສະພາປະຊາຊົນແຂວງຈໍາປາສັກ ຊຸດທີ I ໃຫ້ກຽດເຂົ້າຮ່ວມມີ ທ່ານ ສົມມາດ ພົນເສນາ ກໍາມະການສູນກາງພັກ ຮອງປະທານສະພາແຫ່ງຊາດ, ທ່ານ ວິໄລວົງ ບຸດດາຄໍາ ກໍາມະການສູນກາງພັກ ເລຂາພັກແຂວງ ເຈົ້າແຂວງຈໍາປາສັກ, ມີທ່ານຮອງເຈົ້າແຂວງ, ພະເຖລານຸເຖລະ, ບັນດາທ່ານຄະນະປະຈໍາພັກແຂວງ, ສະມາຊິກສະພາແຫ່ງຊາດ ປະຈໍາເຂດເລືອກ ຕັ້ງທີ 15, ສະມາຊິກສະພາປະຊາຊົນແຂວງ (ສສຂ) ຈໍາປາສັກ, ບັນດາທ່ານຫົວໜ້າພະແນກການກົມ ກອງອ້ອມຂ້າງແຂວງ, ເຈົ້າເມືອງ 9 ເມືອງ, 1 ນະຄອນ, ອົງການແນວລາວສ້າງຊາດແຂວງ, ອົງການ ຈັດຕັ້ງມະຫາຊົນ, ອະດີດພະນັກງານປະຕິວັດ-ອາວຸໂສ, ອະດີດສະມາຊິກສະພາປະຊາຊົນແຂວງ ແລະ ພາກສ່ວນກ່ຽວຂ້ອງເຂົ້າຮ່ວມ 400 ກ່ວາຄົນ.
ໂອກາດດັ່ງກ່າວ, ທ່ານ ເມກສະຫວັນ ພົມພິທັກ ໄດ້ກ່າວເປີດກອງປະຊຸມຢ່າງເປັນທາງການໂດຍ ທ່ານໄດ້ກ່າວວ່າ: ກອງປະຊຸມຄັ້ງປະຖົມມະລືກຂອງສະພາປະຊາຊົນແຂວງ ຊຸດທີ II ຈະໄດ້ພິຈາລະນາ ແລະ ຕົກລົງບັນຫາສໍາຄັນພື້ນຖານຂອງທ້ອງຖິ່ນດັ່ງນີ້: 1. ຮັບຟັງການລາຍງານຜົນສໍາເລັດຂອງການ ເລືອກຕັ້ງ ແລະ ຄຸນລັກສະນະຂອງ ສສຂ ຊຸດທີ II; 2. ພິຈາລະນາ, ຮັບຮອງເອົາການເລືອກຕັ້ງປະ ທານ ສພຂ ຊຸດທີ II; 3. ພິຈາລະນາ, ຮັບຮອງເອົາການເລືອກຕັ້ງຮອງປະທານ ສພຂ ແລະ ກໍາມະການຄະນະປະຈໍາ ສພຂ ຊຸດທີ II; 4. ພິຈາລະນາຮັບຮອງເອົາໂຄງປະກອບກົງຈັກຂອງ ສພຂ ຊຸດທີ II, ການແຕ່ງຕັ້ງປະທານຄະນະກໍາມະການ, ເລຂາທິການ ແລະ ຮອງປະທານຄະນະກໍາມະການ ສພຂ ຈໍາປາສັກ ຊຸດທີ II; 5. ພິຈາລະນາ, ຮັບຮອງເອົາແຜນພັດທະນາເສດຖະກິດ-ສັງຄົມ, ແຜນງົບ ປະມານແຫ່ງລັດ 5 ປີ (2021-2025) ຂອງແຂວງຈໍາປາສັກ; 6. ພິຈາລະນາ, ຮັບຮອງເອົາແຜນການ ເຄື່ອນໄຫວວຽກງານ 5 ປີ (2021-2025) ຂອງໄອຍະການປະຊາຊົນພາກໃຕ້, ສານປະຊາຊົນພາກໃຕ້, ອົງການໄອຍະການປະຊາຊົນແຂວງ ແລະ ສານປະຊາຊົນແຂວງ; 7. ພິຈາລະນາ, ຮັບຮອງເອົາແຜນ ການເຄື່ອນໄຫວວຽກງານ 5 ປີ (2021-2025) ຂອງ ສພຂ ຈໍາປາສັກ ຊຸດທີ II.
ພ້ອມນີ້, ທ່ານປະທານ ສພຂ ຍັງໄດ້ໃຫ້ຮຽກຮ້ອງມາຍັງບັນດາທ່ານ ສສຂ ຈໍາປາສັກ ຊຸດທີ II ຈົ່ງພ້ອມ ກັນເສີມຂະຫຍາຍສິດປະຊາທິປະໄຕ ຍົກສູງຄວາມຮັບຜິດຊອບຕໍ່ໜ້າທີ່ການເມືອງອັນມີກຽດ, ສຸມທຸກເຫື່ອ ແຮງ, ສະຕິປັນຍາ, ຄວາມຮູ້ຄວາມສາມາດເຂົ້າໃນການຄົ້ນຄວ້າປະກອບຄໍາຄິດຄໍາເຫັນຢ່າງເລິກເຊິ່ງກວ້າງ ຂວາງ ຖືກກັບສະພາບຄວາມເປັນຈິງແຫ່ງການພັດທະນາເສດຖະກິດ-ສັງຄົມໃນໄລຍະໃໝ່ ບົນຈິດໃຈຮັບ ປະກັນຜົນປະໂຫຍດສູງສຸດຂອງປະຊາຊົນບັນດາເຜົ່າ, ທັງໝົດນັ້ນ ກໍເພື່ອປະກອບສ່ວນເຮັດໃຫ້ກອງປະ ຊຸມຄັ້ງນີ້, ໄດ້ຮັບຜົນສໍາເລັດຕາມຈຸດປະສົງຄາດໝາຍທີ່ວາງໄວ້.
ພາຍຫຼັງກອງປະຊຸມເປີດຂຶ້ນເປັນທາງການ, ທ່ານ ສະໜັ່ນ ສີພາພົມມະຈັນ ຫົວໜ້າຄະນະຈັດຕັ້ງ ແຂວງ ຕາງໜ້າຄະນະກໍາມະການເລືອກຕັ້ງຂັ້ນແຂວງ ກໍໄດ້ລາຍງານຜົນສໍາເລັດການເລືອກຕັ້ງ ສສຂ ຊຸດທີ II ແລະ ຄຸນລັກສະນະຂອງ ສພຂ ຊຶ່ງການເລືອກຕັ້ງ ສສຂ ຊຸດທີ ll ໄດ້ບັນລຸຜົນສໍາເລັດ 300%. ຈາກນີ້ວາລະທີ່ສໍາຄັນໃນກອງປະຊຸມບັນດາ ສສຂ ຈໍານວນ 35 ທ່ານ ຍິງ 9 ທ່ານ ໄດ້ລົງຄະແນນ ສຽງປ່ອນບັດເລືຶອກເອົາປະທານ ແລະ ຮອງປະທານ ສພຂ ຊຸດທີ II ຊຶ່ງເລືອກເອົາ ທ່ານ ສາຍທອງ ໄຊຍະວົງ ເປັນປະທານ ສພຂ, ເລືອກ ແລະ ຮັບຮອງເອົາ ທ່ານ ແກ້ວລັດຕະນະ ສີຫາວົງ ແລະ ທ່ານ ສົມສີ ມະນີນິນ ເປັນຮອງປະທານ ສພຂ ຂຸດທີ II.
ຂ່າວ: ເກດສະໜາ ແກ້ວສຸວັນນະແສງ